კრომერჟიჟი

კრომერჟიჟი () — ქალაქი ჩეხეთის რესპუბლიკის ზლინის მხარეში. კრომერჟიჟის რაიონის ადმინისტრაციული ცენტრი. კრომერჟიჟის სასახლე და მისი ბაღები გამოცხადებულია იუნესკოს მსოფლიო მემკვიდრეობის ძეგლად. ქალაქის ისტორიული ნაწილი კარგად არის შემონახული. 

სახელწოდება
ქალაქის სახელწოდება მამაკაცის სახელიდან მომდინარეობს და „კრომერჟირის“ საკუთრებას ნიშნავს. როგორც ჩანს ოდესღაც ადგილს ამ სახელის ადამიანი ფლობდა. 

გეოგრაფია
კრომერჟიჟი ზლინიდან ჩრდილო-დასავლეთით დაახლოებით 20 კილომეტრში მდებარეობს. მუნიციპალიტეტის ტერიტორიის თითქმის ორი მესამედი ლიტენჩიცეს ბორცვებზე, ხოლო აღმოსავლეთი ნაწილი ზემო მორავის ხეობაშია გაშენებული. ქალაქის უმაღლესი წერტილია ობორას ბორცვი, მისი სიმაღლე 322 მეტრია ზღვის დონიდან.  კრომერჟიჟი მდინარე მორავის ორივე ნაპირზეა განფენილი. ქალაქის ჩღდილოეთში მდინარე ჰანა ერთვის მდინარე მორავას.

ისტორია
მინი|მარცხნივ|კრომერჟიჟის მუზეუმი
კრომერჟიჟი (ლათინური სახელწოდებით Cromezir) პირველად 1107-1125 წლებით დათარიღებულ დოკუმენტებშია მოხსენიებული. მაშინდელი აქ არსებული დასახლება ოლომოუცის ეპისკოპოსმა იან II-მ შეისყიდა. კრომერჟიჟის აგრეთვე მოხსენიებულია ოლომოუცელი ეპისკოპოსის ინდრჟიხ ზდიკის 1141 წლის სიგელში. შუა საუკუნეებში აქ იყო სავაჭრო სოფელი ქარვისა და მარილის გზების გზაჯვარედინზე. XIII საუკუნეში კრომერჟიჟი ოლომუცის ეპისკოპოსის საკუთრებაში არსებული სამფლობელოების ცენტრი გახდა. 1241 და 1253 წლების პერიოდში კრომერჟიჟმა თათრების, უნგრელების და კუმანების, იგივე ყივჩაღების არაერთი თავდასხმა განიცადა. ამის გამო ამ პერიოდში დასახლება მოსახლეობისგან დაიცალა. მოგვიანებით აქ დასახლდნენ ებრაელები, XVI საუკუნის შუა წლებში კრომერჟიჟის ებრაელთა დასახლება ყველაზე დიდი იყო მთელს მორავიაში.

ღირსშესანიშნაობები
მინი|250პქ|სასახლის ბაღები
ქალაქი ცნობილია თავისი ბაროკოს სტილის ციხესიმაგრით და მის გარშემო მდებარე ულამაზესი ბაღებით. გამორჩეული ღირსშესანიშნაობებია ქალაქის კოშკი და ეპისკოპოსის ძველი ციხესიმაგრის ნანგრევები. კრომერჟიჟის ბაღები და ციხესიმაგრე იუნესკოს მსოფლიო მემკვიდრეობის ძეგლთა სიაში 1998 წელს შევიდა.
ქალაქის სასახლის მუზეუმში დაცულია 500-მდე ხელოვნების ნიმუში, მათ შორის გამორჩეულია ტიციანის ნახატი - „მარსიასის გატყავება“.

დაძმობილებული ქალაქები
 შატოდუნი, საფრანგეთი
 ნიტრა, სლოვაკეთი
 დუნაის კრემსი, ავსტრია
 პიეკარი-შლონსკი, პოლონეთი
 რიმნიკუ-ვილჩა, რუმინეთი
 რუჟომბეროკი, სლოვაკეთი

რესურსები ინტერნეტში

სქოლიო

კატეგორია:ზლინის მხარის ქალაქები